For de fleste er det at have tag over hovedet en selvfølgelighed. Sådan har det langt fra været for Carsten. Han har været hjemløs i tre år, men bor nu på et lille værelse på Hammerholt Forsorgshjem nær Sindal. Da TV2 Nord besøger ham, sidder han i sin seng og synger med på Sød Symfoni, som er lavet af Kim Larsen & Kjukken Carsten har haft et hårdt liv. Et misbrug med stoffer har gjort tilværelsen vanskelig. Og dét kombineret med posttraumatisk stressforstyrrelse (PTSD), som han fik fra sin tid i militæret, har gjort, at han har haft svært ved at finde fodfæste i tilværelsen. - Jeg prøver så godt, jeg kan. Det må jeg indrømme, men det er svært, når man mange gange er alene om tingene, siger han. Ærgerlig tendens Flere oplever ligesom Carsten at ende på gaden i Nordjylland. Tal fra Vive viser nemlig, at der er kommet flere hjemløse de seneste tre år. - Alle dem, der går rundt ude på gaden, er edermame seje. Jeg har ikke været hjemløs så længe, men det er ikke nemt at være derude, siger Carsten. I Hjørring Kommune er antallet af hjemløse steget fra 14 til 48 fra 2019 til 2022, og det kan man mærke på Herberg Nord i Hjørring. - Vi oplever, at vi sjældent har tomme pladser, og at der er så stor efterspørgsel, at vi må henvise til andre steder, fordi vi ikke har plads, siger Susanne Hou-Møller Jørgensen, der er leder af herberget. For Susanne Hou-Møller er det tydeligt at se, hvorfor der er sket en drastisk stigning i antallet af hjemløse. - Der er blevet længere mellem dem, der har penge, og dem der ikke har. De udsatte er virkelig udsatte, og de er klemt på alle parametre, fastslår hun. Drømmer om kæreste og bolig Carsten prøver at se fremad, og selvom tiden på Hammerholt Forsorgshjem  har været god, så drømmer han nu om at kunne klare sig selv. Særligt to ting håber han at opnå i fremtiden. - Jeg håber på det bedste. Jeg har fået lidt mere motivation ved at være her. Det er et godt sted her på Hammerholt. Jeg vil gerne have et stille og roligt liv og få et lille sted at bo og måske en sød kæreste på et tidspunkt. Det ville ikke være helt dårligt at have en at dele livet med, siger han. I 2019 var der 359 hjemløse i Nordjylland. Antallet er nu steget til 506. På landsplan ser hjemløsetallene markant bedre ud. Her er antallet af hjemløse faldet med omtrent 10 procent på tre år. Nemlig fra 6431 borgere til 5789.

Opsummering:
Flere nordjyder ender på gaden eller på forsorgshjem. Carsten hører til dem, der har haft en hård skæbne.